DA wil parlement ontbind, vroeë verkiesings houMmusi Maimane, leier van die DA, tydens ŉ debat oor die 2017 staatsrede. Die DA beplan om ŉ mosie ter tafel te lê wat vra dat die parlement ontbind word en vroeë verkiesings gehou word. So het Mmusi Maimane, DA-leier, Woensdag tydens ŉ mediakonferensie gesê. Maimane het gesê die mosie sal Donderdag voorgehou word en dat hy van opposisiepartye verwag om dit te steun. Dié stap kom nadat die mosie van wantroue in pres. Jacob Zuma gister misluk het. Maimane het bygevoeg Suid-Afrika se huidige probleme, wat die ekonomiese resessie insluit, is genoegsame grond om ŉ vroeë verkiesing te regverdig. “Ons is seker die ANC het die vertroue van die meerderheid van Suid-Afrika verloor. Teen die tyd dat Zuma die ANC heeltemal vernietig het, sal dit te laat wees. Laat die land nou ŉ nuwe begin kies,” het Maimane gesê. John Steenhuisen, hoofsweep van die DA, het gesê die Grondwet maak voorsiening vir vroeë verkiesings mits die laaste stemming ten minste drie jaar gelede plaasgevind het. Dié mosie sal ŉ meerderheid stemme in die nasionale vergadering vereis om te kan slaag.